Erno Hopponen

Erno Hopponen (s. 16. joulukuuta 1996 Helsinki) on suomalainen jääkiekkopuolustaja.

 Ura 
Hopponen on Jokereiden kasvatti. Hän siirtyi juniorina sittemmin Helsingin IFK:hon. Hopponen pelasi kaudella 2011–2012 seuran C-nuorissa, jossa hän voitti kauden päätteeksi I-divisioonan hopeaa. Hopponen pelasi kauden aikana myös yhden ottelun lainalla sekä Helsingin Jääkiekkoklubin B2- että C-nuorissa. Kauden 2012–2013 hän pelasi B2-nuorten SM-sarjaa Espoo Bluesin ja Espoon Kiekkoseuran yhdistelmäjoukkueessa. Kauden 2013–2014 Hopponen aloitti EKS:n B-nuorissa ja toimi joukkueen varakapteenina B-nuorten Mestiksessä. Hän siirtyi kuitenkin kesken kauden pelaamaan samaa sarjaa Grankulla IFK:n paitaan. Kauden 2014–2015 Hopponen vietti pääosin seuran A-nuorissa, mutta hän pelasi myös yhden ottelun GrIFK:n miesten II-divisioonajoukkueessa.

Kaudeksi 2015–2016 Hopponen palasi Bluesiin. Hän pelasi sekä A-nuorten Mestistä Blues Akatemiassa että A-nuorten SM-liigaa Bluesissa. Hopponen debytoi seuran SM-liigajoukkueessa runkosarjan viidenneksi viimeisellä kierroksella 1. maaliskuuta 2016 KalPaa vastaan. Hänet merkittiin Bluesin kolmospuolustajapariin Matias Pullin viereen. Hopponen sai ottelussa jääaikaa 9.35 minuuttia. Kaikkiaan hän pelasi kauden aikana viisi SM-liigaottelua ilman tehopisteitä. Kaudella 2016–2017 Hopponen jatkoi Bluesin A-nuorissa, joiden tehokkain puolustaja hän oli tehoilla 4+13=17. Hopponen debytoi myös seuran miesten joukkueen tilalle perustetussa Espoo Unitedissa, Mestiksessä. Hän pelasi joukkueessa kolme runkosarja- ja kaksi playoff-ottelua. Hopponen voitti kauden päätteeksi Mestis-pronssia. Tammikuussa 2017 hän teki Espoo Unitedin kanssa kevääseen 2018 asti ulottuvan sopimuksen.

Hopposen ensimmäinen kokonainen kausi 2017–2018 miesten peleissä toi hänelle Espoo Unitedissa 35 runkosarja- ja kolmessa Suomen Cupin ottelussa tehot 1+5=6. Kaudeksi 2018–2019 Hopponen siirtyi vuoden mittaisella sopimuksella Mestiksen nousijajoukkue Kooveehen. Hänet nimettiin joukkueen varakapteeniksi. Lokakuussa 2018 Hopponen kutsuttiin Koveen yhteistyöjoukkueen, SM-liigajoukkue Tampereen Ilveksen vahvuuteen paikkaamaan loukkaantumisia. Hän teki liigauransa avausmaalin 4. tammikuuta 2019 KooKoota vastaan. Hopponen pelasi Ilveksessä kauden aikana kahdeksan ottelua.

Kaudeksi 2019–2020 Hopponen siirtyi jatkamaan Mestis-uraansa vuoden mittaisella sopimuksella Kiekko-Vantaaseen. Hänet nimettiin joukkueen kapteeniksi. Hopponen pelasi loukkaantumisten vuoksi runkosarjassa kuitenkin vain 30 ottelua.

Hopponen siirtyi kaudeksi 2020–2021 vuoden mittaisella sopimuksella Mestiksen nousijajoukkue Kiekko-Espoon riveihin. Hänet nimettiin joukkueen varakapteeniksi. Kesäkuussa 2021 Hopponen teki Kiekko-Espoon kanssa vuoden mittaisen jatkosopimuksen. Hän voitti kauden 2021–2022 päätteeksi Mestis-hopeaa. Syyskuussa 2022 Hopponen teki seuran kanssa taas vuoden mittaisen jatkosopimuksen. Hopponen voitti kaudella 2022–2023 sekä Mestiksen mestaruuden että Suomen Cupin. Kesäkuussa 2023 hän teki Kiekko-Espoon kanssa vuoden mittaisen jatkosopimuksen. Hopponen sijoittui kaudella 2023–2024 105 minuutillaan Mestiksen jäähypörssissä toiseksi edellään vain RoKin Lauri Heino. Hän voitti kauden päätteeksi Mestis-pronssia.

Syyskuun 2024 lopulla Hopponen siirtyi kuukauden mittaisella ja ulkomaanoption sisältävällä sopimuksella Iisalmen Peli-Karhuihin. Hän ei ehtinyt pelata joukkueessa otteluakaan, kun Hopponen käytti sopimuksessaan olleen ulkomaanoption reilu viikkoa myöhemmin lokakuussa. Seuraavana päivänä hänen vahvistettiin siirtyvän loppukauden 2024–2025 kattavalla sopimuksella monikansallisen Alps Hockey Leaguen italialaisjoukkue SV Ritten/Renoniin. Tammikuussa 2025 Hopposen sopimus kuitenkin purettiin yhteisymmärryksessä.

 Muuta 
Hopponen valmistui ylioppilaaksi Espoon aikuislukiosta keväällä 2017.

 Tilastot 
 2014–2015  GrIFK  II-divisioona  1  0  0  0  2  –  –  –  –  – 2015–2016  Blues  A-SM  22  0  4  4  6  7  0  2  2  2   Blues  SM-liiga  5  0  0  0  0  –  –  –  –  – 2016–2017  Blues  A-SM  35  4  13  17  69  4  0  1  1  14   Espoo United  Mestis  3  0  0  0  0  2  0  0  0  2 2017–2018  Blues  A-SM  4  0  0  0  0  –  –  –  –  –   Espoo United  Mestis  35  1  5  6  24  –  –  –  –  – 2018–2019  KOOVEE (A)  Mestis  40  2  6  8  58  –  –  –  –  –   Ilves  SM-liiga  8  1  0  1  0  –  –  –  –  – 2019–2020  Kiekko-Vantaa (C)  Mestis  30  2  5  7  44  –  –  –  –  – 2020–2021  Kiekko-Espoo (A)  Mestis  26  0  7  7  12  2  0  0  0  0 2021–2022  Kiekko-Espoo  Mestis  39  2  13  15  18  14  0  4  4  51 2022–2023  Kiekko-Espoo  Mestis  50  3  13  16  24  16  0  2  2  4 2023–2024  Kiekko-Espoo  Mestis  42  3  9  12  105  9  0  2  2  2 2024–2025  SV Ritten/Renon  AlpsHL  21  1  3  4  14  –  –  –  –  – 2 kautta  yhteensä  SM-liiga  13  1  0  1  0  –  –  –  –  – 8 kautta  yhteensä  Mestis  265  13  58  71  285  43  0  8  8  59 1 kausi  yhteensä  AlpsHL  21  1  3  4  14  –  –  –  –  –

 Lähteet 

 Viitteet 

Luokka:Suomalaiset jääkiekkoilijat
Luokka:Vuonna 1996 syntyneet
Luokka:Elävät henkilöt